Ադրբեջանին ռուսական զենքի (զրահատեխնիկա) հերթական խմբաքանակի մատակարարման մասին Ադրբեջանից հնչած խրոխտ հայտարարությունները, ինչպես նաև հատուկ վստահեցումները, որ այդ տեխնիկան տարվելու է ղարաբաղյան ճակատ, նոր իրարանցում են առաջացրել Հայաստանում: Այլ խոսքով` քարոզչության ասպարեզում Ադրբեջանը կրկին հասել է իր մուրազին, որովհետև Հայաստանում կրկին սկսել են խոսել Հայաստան-Ռուսաստան տարօրինակ դաշնակցային հարաբերությունների և դրանց նպատակահարմարության մասին: Քաղաքագետ Լևոն Շիրինյանը, մասնավորապես խոսել է հայերին և քրդերին «օպտով» դավաճանելու` Մոսկվայի քաղաքականության մասին, իսկ «Ժամանակ»-ի վերլուծաբանը Ադրբեջանին զենք վաճառելու Ռուսաստանի «հանցանքը» որակել հակադաշնակցային և հակահայկական: Իհարկե մտահոգիչ է, որ Ադրբեջանը մեծ քանակությամբ զենք է ձեռք բերում Ռուսաստանից: Բայց և անհասկանալի է, թե Ադրբեջանի ինչի՞ն է պետք այդքան զենքը` Արցախի դեմ կռվելո՞ւ, Արցախի նկատմամբ ռազմական գերակշռություն ստանալո՞ւ: Մենք չենք կարծում, որ Ալիևը զենքը գնում է միայն այդ նպատակով: